Nuwe liefde vir Dewani ná hy vrygespreek is van moordShrien Dewani en Gledison Lopez Martins (Foto: Shrien Dewani, Instagram) Die familie van die vermoorde Anni Dewani het hul skok uitgespreek nadat dit aan die lig gekom het haar wewenaar het ŉ verhouding met ŉ man aangeknoop, minder as vier jaar nadat hy vrygespreek is op aanklag dat hy haar tydens hul wittebrood vermoor het. Dewani (38) het vakansie gehou in Ibiza en Indië met die Brasiliaanse fotograaf Gledison Lopez Martins. Hy het sy nuwe liefde op sosiale media bekend gemaak. “Hy het Mumbai met sy nuwe kêrel besoek en dit is vir ons baie erg. Dit is waar hy en Anni getroud is,” het Vinod Hindocha, Anni se pa, gesê. “Ek het gedink hy sou dié plek in sy hart bewaar vir dié spesiale herinnering.” Dewani is in 2014 vrygespreek op aanklag dat hy die meesterbrein was agter Anni se moord tydens hul wittebrood in Suid-Afrika. Op die eerste dag van sy moordverhoor het Anni se niksvermoedende familie gehoor hoe hy getuig dat hy manlike prostitute gehuur het. Volgens hulle sou die 28-jarige Anni nooit met hom getrou het as sy bewus was van sy seksualiteit nie. “Ons sal Anni nooit terugkry nie en sal nooit daaroor kan kom dat ons ingestem het dat sy met hom trou nie. Ons mis haar elke minuut van elke dag,” het Hindocha bygevoeg. Shrien en Anni Dewani (Foto: Facebook) Anni se oom Ashok het gesê Shrien het nog nooit ná die voorval met die familie gesels nie. “My broer Vinod (Anni se pa) verdien om van sy skoonseun te hoor en hoe hy in staat is om aan te gaan met sy lewe. Ons het nog niks van hom gehoor nie. Ons aanvaar dat hy Anni nie vermoor het nie, maar hy het vir ons gelieg en ŉ baie geheime gay lewe gelei. Hy is ŉ verskoning aan ons verskuldig.” Anni is op 13 November 2010 tydens ŉ rooftog in Suid-Afrika doodgeskiet kort ná haar troue met Shrien. Drie mans, Zola Tongo, Mziwamadoda Qwabe en Xolile Mngeni is gevonnis vir hul rol in haar moord. Hulle het beweer Dewani het die kaping gereël waartydens hy sou oorleef, maar sy vrou doodgeskiet sou word. ŉ Regter het egter hul getuienis verwerp en die saak is uit die hof gegooi voor Dewani kon getuig. Die hofsaak het nagenoeg vier jaar lank gesloer terwyl Dewani probeer het om sielkundige probleme te oorkom. Dewani en die Brasiliaanse fotograaf is al 18 maande lank in ŉ verhouding. Een van Dewani se homoseksuele minnaars, is in 2016 dood aangetref in sy woonstel in Birmingham, Engeland. Leopold Leisser (45), wat as manlike prostituut ook as “The German Master” bekend gestaan het, se liggaam is op 13 September deur ŉ vriend gevind. ŉ Polisie-ondersoek het daarop gedui dat Leisser homself gehang het. Leisser het volgens berigte aan erge stres gely ná die moordverhoor teen Dewani in 2014. Hy het tydens Dewani se moordverhoor getuig hy is £400 per sessie betaal voordat Dewani met Anni getroud is. Hy het beweer Dewani het hom in 2009 deur sy webtuiste, GermanMaster1, gekontak en hulle het mekaar drie keer ontmoet. Lees alle vorige berigte oor Shrien Dewani op Maroela Media.